同畢公叔飲城東
作者：晁補之
朝代：宋

paragraphs: 西城昔相值，桃初兩三紅。
翩翩騖長陌，春風搖馬鬃。
後君歸幾日，游絮已濛濛。
解鞍不待憩，相命古原東。
芍藥雖俗花，狂姿幸時供。
平生於知己，千過不一逢。
感君欲開口，清洟出霑胸。
君如陶淵明，不爲五斗恭。
胡爲青綸上，朱墨紛外蒙。
棄官能從我，短後追田翁。
銅斗釀秫麥，竹枝弋鳬鴻。
何必悲無衣，縕黂聊御冬。
九辯太高潔，五噫苦羈窮。
置此無滑和，天情反其中。
市藥非市名，名聞藥何庸。
十漿饋五漿，猶畏聞者從。
如何酆城畔，夜夜生長虹。